Man skiet glo vrou, seun, ma en toe homself | Netwerk24
Deur Buks Viljoen, News24 17 Januarie 2020 23:20
Lizelle, Carel en Henko Naude van Secunda. Foto: Facebook/Lizelle Naude
Die polisie is Vrydag om 08:00 na die grusame toneel ontbied nadat Lizelle Naude nie opgedaag het by die skool waar sy ’n onderwyseres is nie.
Lizelle het haar 52ste verjaarsdag op Kersdag gevier.
Andries Lee van Romans Security het die gesin se huis besoek waar hy op hul lyke afgekom het.
Volgens kapt. Gerhard Elmes, polisiewoordvoerder, is Lizelle, haar seun, Henko (16), en haar skoonma, Fredricka (73), se lyke in hul beddens met skietwonde gevind.
Die polisie het die lyk van Carel Naude (50) in die hoofbadkamer op die toilet gevind. Hy het homself na bewering geskiet.
Die pistool is op die vloer gevind.
Die polisie kon nie die motiewe vir die aanval bevestig nie.
Encee van Huysteen, redakteur van die koerant The Bulletin in Secunda, was die oggend op die toneel en het aan News24 gesê: “Dit is werklik ’n tragedie en skokkend. Bure het op die toneel byeengekom kort ná die grusame vonds.”
Lizelle was ’n onderwyseres by ’n skool vir gestremde leerders.
Henko was in ’n rystoel en ’n leerder by ’n plaaslike skool.